O maior **Charles Emil Bendire**, nado o 27 de abril de 1836 en Bad König, Gran Ducado de Hessen e do Rin, Confederación Xermánica, e finado o 4 de febreiro de 1897 nos Estados Unidos, foi un militar do Exército dos Estados Unidos de América e un notábel ornitólogo.

Traxectoria
-----------

### Primeiros anos

Nacido como **Karl Emil Bender** en Bad König, Gran Ducado de Hessen e do Rin, era o maior de seis fillos. Bender foi educado na casa até a idade de doce anos, e despois asistiu cinco anos a unha escola de teoloxía en Passy, cerca de París.

Karl abandonou a escola repentinamente e regresou á súa casa e, por consello dun amigo, el e o seu irmán Wilhelm Bender emigraron a Nova York en 1853. Ao chegaren, viron que o Novo Mundo non cumpría coas súas expectativas. Wilhelm Bender pronto navegou cara á súa casa, pero desapareceu ao caer ao mar pola borda do barco.

### Carreira militar

Despois da partida do seu irmán, Bender alistouse no Exército dos Estados Unidos á idade de dezaoito anos o 10 de xuño de 1854, cambiando o seu nome a Charles Bendire, abandonando o seu segundo nome por completo (aínda que Bendire máis tarde volvería a usar a inicial do seu segundo nome na correspondencia e en notas públicas, o seu nome legal oficial non contiña o segundo nome.

Bendire serviu durante cinco anos como soldado e, posteriormente, como cabo na Compañía D, dos Primeiros Dragóns. Despois de terminar o seu período de servizo, Bendire deixou o exército durante un ano, pero volveu a alistarse o 8 de xuño de 1860, sendo destinado á 4ª compañía de Cabalaría, onde foi sucesivamente administrador privado, sarxento e sarxento 1º, até que foi ascendido a 2º tenente da 2ª compañía de Infantaría o 18 de maio de 1864. Trasladouse ao 1º rexemento de Cabalaría o 9 de setembro de 1864 e, finalmente, foi ascendido a tenente (por "servizos meritorios" na batalla da estación de Trevilian durante a Guerra civil estadounidense), e despois a capitán, e logo a comandante (maior). Retirouse do exército o 24 de abril de 1886, por discapacidade contraída para o cumprimento do deber.

### Ornitoloxía

Inicialmente enviou cartas que conteñan as súas observacións ornitolóxicas a naturalistas estadounidenses como Joel A. Allen, Thomas M. Brewer, Elliott Coues e Robert Ridgway, que as publicarían en revistas científicas como o *Bulletin of the Nuttall Ornithological Club* e *The American Naturalist*. Porén, en 1877, comezou a publicar artigos baixo o seu propio nome.

A colección privada de 8 000 ovos de Bendire formou a base da colección de ovos na Smithsonian Institution, entón coñecida como *U.S. National Museum*, en Washington, D.C. Fixo novos descubrimentos sobre os hábitos de migración de varias aves e descubriu varias especies novas, entre elas *Toxostoma bendirei*.

En 1872, mentres patrullaba no centro de Arizona, comunicouse que Bendire arrebatou un ovo da rapaz *Buteo albonotatus* dun niño para a súa colección mentres estaba baixo o fogo dun explorador apache e asegurouno na súa boca até que puido regresar ao campamento. Díxose que rompeu un dente da súa boca a intentar extraer o ovo, debido ao seu gran tamaño.

Tamén publicou unha descrición temperá do *Lost River sucker*, hoxe coñecido como *Deltistes luxatus*, na revista *Forest and Stream*, mentres estaba destinado en Fort Klamath no centro-sur de Oregón. Neste artigo subministra descricións dos peixes reprodutores e dos indios modoc que capturaban estes peixes nun importante caladoiro de pesca ao longo do río Perdido (California).

Morte
-----

Bendire faleceu a causa da enfermidade de Bright á idade de 60 anos.

Honores
-------

### Eponimia

* A especie *Toxostoma bendirei*, paseriforme da familia dos mímidos, foi así denominada na súa honra.

Abreviatura
-----------

A abreviatura **Bendire** emprégase para recoñecer a Charles Bendire como autoridade na descrición e taxonomía en zooloxía.

Notas
-----

1. ↑  "Charles E. Bendire (1836-1897)". *Smithsonian National Museum of Natural History, Dept. of Vertebrate Zoology, Division of Birds*. Consultado o 16 de marzo de 2019.
2. ↑  Patterson, Michael Robert. "Charles Bendire, Major, United States Army". *Arlington Natoional Cemetery Website*. Arquivado dende o orixinal o 19 de marzo de 2013. Consultado o 16 de marzo de 2013.
3. ↑  No Such Thing As A Fish (17-03-218). "[No Such Thing As A Fish] Episode 208: No Such Thing As A Female Egg Thief". Consultado o 16 de marzo de 2019.
4. ↑  Bendire, Chas. E. "The Lost River sucker". *Forest and Stream*. Consultado o 16 de marzo de 2019.
5. ↑  Beolens, Bo; Watkins, Michael (2003). *Whose Bird? Common Bird Names and the People They Commemorate*. New Haven, London: Yale University Press. pp. 47-48. ISBN 0-300-10359-X. LCCN 2003113608.

Véxase tamén
------------

### Ligazóns externas

* Charles Emil Bendire Papers, 1887-1894 from the Smithsonian Institution Archives.
* Merrill, J.C. In Memoriam: Charles Emil Bendire. *The Auk*, Jan. 1898, v. 15, no. 1. pp. 1–6.
* Obras de e sobre Charles Bendire en WorldCat.

|  |  |
| --- | --- |
| Control de autoridades | 
* Wd: Q5075526
* WorldCat
* VIAF: 61606859
* BNF: 12277979p
* FAST: 225585
* GND: 102016208
* ISNI: 0000 0000 7362 9011
* LCCN: n88618768
* NTA: 069691843
* OL: OL177867A
* openMLOL: 310853
* SNAC: w6qf9dhx
* SUDOC: 122571738

 |